paragraph_text: Beringov otok (ruski: О́стров Бе́ринга) najveći je otok u skupini Komandorskih otoka koji se nalaze u Beringovu moru, istočno od Kamčatke. Pripadaju Rusiji. Površina otoka iznosi 1660 km<sup>2</sup>. Južni je dio otoka brdovit (najviši vrh iznosi 751 m) i pokriven je tundrom, dok na sjevernome dijelu, koji je pretežno ravan, rastu polarne breze i vrbe. Za kratka ljeta dolazi mnoštvo morskih vidri, tuljana i morževa, koji se ondje legu. Jedino je naselje Nikoljsko (ruski: Нико́льское) koje je 2020. godine imalo 676 stanovnika. Beringov otok nazvan je po danskom pomorcu Vitusu Jonassenu Beringu, koji ga je otkrio i na njemu umro 1741. godine.<ref>Beringov otok, Hrvatska enciklopedija, pristupljeno 8. rujna 2020.